## Agricultura autoritza la inclusió de tres varietats noves en la Denominació d’Origen Arròs de València

*** Estes varietats són més resistents a plagues i malalties i han demostrat una productivitat elevada
* La Conselleria aprova esta modificació a petició dels productors d’arròs de la Comunitat Valenciana**

La Conselleria d’Agricultura, Ramaderia i Pesca ha aprovat la modificació del plec de condicions de la Denominació d’Origen Protegida Arròs de València per a la inclusió de tres varietats noves.

D’esta manera s’incorporen les varietats Campanar PV, Regina i Hispasur. Estan directament emparentades amb unes altres ja incloses en el plec de condicions i amb característiques similars, però presenten millores agronòmiques respecte de varietats ja emparades mantenint el mateix perfil organolèptic.

A més, són més resistents a les plagues i malalties que afecten directament l’arròs i han demostrat tindre més productivitat respecte d’altres varietats ja incloses en la DO Arròs de València.

La Conselleria ha aprovat esta modificació a petició dels productors d’arròs de la Comunitat Valenciana inclosos en la figura de qualitat reconeguda, una vegada comprovat que es complixen els requisits legals i tècnics.

La resolució de la Conselleria es pot consultar en el [Diari Oficial de la Generalitat](https://dogv.gva.es/datos/2024/03/28/pdf/2024_2558.pdf).

El producte de la DO Arròs procedix de l’espècie Oryza sativa de les varietats Sénia, Badia, Bomba i la seua varietat anàloga Bombó, J. Sendra, i les seues varietats anàlogues Copsemar 7 i Argila, Montsianell, Gleva, Sarcet i Albufera, i a partir d’ara Campanar PV, Regina i Hispasur.

Este cultiu se situa en aiguamolls naturals de les províncies d’Alacant, Castelló i València. La superfície dedicada a este cultiu és d’aproximadament 16.000 hectàrees.

Fecha: 29/03/2024